google/wiki40b huggingface dataset:
Uganda National Liberation Front

Uganda National Liberation Front (UNLF) var en politisk gruppe dannet av ugandere i eksil som en opposisjon til diktatur-styret til Idi Amin og hans medfølgende militære fløy.
UNLF ble dannet som et resultat av et møte i Uganda mellom 24. og 26. mars 1979 i den nordlige Tanzania, i byen Moshi. UNLF ble ledet av et Executive Council på 11 medlemmer, opprinnelig ledet av Yusuf Lule. Dette var ledsaget av et National Consultative Council (NCC) med ett medlem for hver av de 28 gruppene som var representert på det første møtet i mars 1979. Deres militære fløy, UNLA, kjempet side om side med Tanzania People's Defence Force (TPDF) i Uganda-Tanzania krigen og var med på å invadere Uganda, og overtok byen Kampala i april 1979 og sende Idi Amin i eksil.
Etter å styrtet Idi Amin i april 1979 kom det en ny regjering i Uganda, dannet under ledelse av Yusuf Lule. UNLA bli dermed den nye nasjonale hæren i Uganda. Ledelsen av den nye regjeringen var til tider noe ustabil, med indre stridigheter som førte til at Yusuf Lule ble fortrengt fra partiet i juni 1979, etter bare noen få måneder ved makten.
Lules erstatter, Godfred Binaisa, hersket i mindre enn tolv måneder før han ble satt i husarrest i mai 1980 etter ett effektiv kupp utført av Paulo Muwanga. En kommisjon ble nedsatt med det formål å planlegge et fritt valg, som ble lagt til desember 1980. Valget i 1980 kom med en mye omstridt seier for partiet Uganda People's Congress (UPC), ledet av den tidligere presidenten Milton Obote,
Johannes Stokem

Johannes Stokem (Stockem, Stokhem, Jean de Prato alias Stochem; født rundt 1445, muligens i Stokkem, Fyrstbispedømmet Liège; død 2./3. oktober 1487 i Roma) var en fransk-flamsk sanger og komponist.

Liv

Det første belegget for Johannes Stokem er i et dokument fra 1455 der han omtales som «duodenus» ved Cathédrale Notre-Dame-et-Saint-Lambert i Liège. I 1471–1474 var han etter en langsom karriereframgang blitt «duodenus mutatus» ved katedralen. Han etterfulgte Henricus Pratos (kanskje en slektning) som kannik ved Petite-Table i 1478.
Stokem ble utnevnt som «magister capellae» hos kong Mattias Corvinus av Ungarn i 1481. Hvordan han kom i kontakt med det ungarske kongehoffet er ukjent, men det er ikke urimelig å anta at Johannes Tinctoris, den tidligere musikklæreren til dronning Beatrix av Aragón, var mellommann.
Av ukjente grunner forlot Stokem Ungarn i 1486 og reiste til Italia. Etter to måneder som sanger ved SS Annunziata i Firenze ble han medlem av det pavelige kapell i Roma. Han kan påvises i Roma fra september 1486 til januar 1487, og i september 1487. Han døde 2. eller 3. oktober 1487 i Roma.

Virke

Siden det meste av Stokems komposisjoner er tapt, er er det ikke lett å vurdere ham som komponist, men bevarte verk viser kontrapunktisk oppfinnsomhet. Stokems chansons ble trykt av Petrucci, noe som tyder på at de var populære.
Som kapellmester var han høyt ansett og bidro i stor grad til at kapellet til den ungarske kongen ble regnet som et av de beste i Europa.
Hammarnesflåget naturreservat

Hammarnesflåget naturreservat ligger på østsiden av Langvatnet i Rana kommune i Nordland. Naturreservatet har et areal på 548 dekar. Området er vernet for å sikre en av de største og botanisk rikeste almeforekomstene på indre Helgeland.
Verdensutstillingen i Paris (1937)

Verdensutstillingen i Paris i 1937, (Exposition internationale «Arts et Techniques dans la Vie moderne» eller bare Exposition internationale) var en verdensutstilling avholdt i Paris i 1937. 
Utstillingen fylte elvebreddene langs Seinen på begge sider av Pont d’Iéna, og Trocadéro-området nord for elven og Marsmarken på sørsiden med Eiffeltårnet som blikkfang. Paviljongene som viste fransk kunst, kultur og næringsliv opptok arealer videre østover langs Seinens nordre bredd, langs søndre elvebredd på begge sider av Marsmarken, og langs midtaksen sør for Eiffeltårnet. 
De europeiske paviljongene lå dels på området mellom elven og Trocadéro, hvor den permanente utstillingsbygningen Palais de Chaillot var oppført, og dels langs søndre elvebredd. Her fikk også USA sin paviljong. Andre oversjøiske land fikk tomter til sine paviljonger lengst sør på Marsmarken. 
Norges paviljong lå sentralt med front ut mot midtaksen i Trocadéro-parken, i forlengelse av Avenue d'Iéna. Den var tegnet av arkitektene Arne Korsmo, Knut Knutsen og Ole Lind Schistad. Nabolandene var Nederland og det republikanske Spania. Den spanske paviljongen av Josep Lluís Sert tiltrakk seg stor oppmerksomhet, ettersom utstillingen fant sted under den spanske borgerkrigen. Her stilte Pablo Picasso ut sitt berømte maleri «Guernica». Den spanske paviljongen ble rekonstruert på verdensutstillingen i Barcelona i 1992.
52 land deltok i Paris, og utstillingen hadde over 31 millioner besøkende. Utstillingen er mest kjent for den symbolske konfrontasjonen mellom det nazistiske Tyskland og det kommunistiske Sovjetunionen. Begge lands paviljonger sto «front mot front» på hver sin side av midtaksen langs nordre Seine-bredd. Tysklands var tegnet av Albert Speer, med et høyt tårn som et «bolverk mot bolsjevismen», med Tysklands ørn og hakekors øverst. Sovjetunionens paviljong av arkitekt Boris Iofan (med et litt lavere tårn) møtte til gjengjeld nazismen med en aggressiv skulptur av Vera Mukhina – en muskuløs industriarbeider og en kvinnelig kolkhoz-arbeider som sammen løftet hammer og sigd mot motstanderen.
De fleste byggverk som ble reist til verdensutstillinger var provisorier som senere ble revet. Men noen byggverk var permanente og eksisterer fremdeles, Palais de Chaillot og Palais de Tokyo.
Winsor McCay

Arbeid

Winsor McCay regnes som en pioner innen tegneserier og film. Han er særlig kjent for den veltegnede og grafisk interessante serien Little Nemo in Slumberland som gikk som søndagsserie i to New York-aviser fra 1905 til 1913. Han sto også bak Gertie the Dinosaur fra 1914, en av filmhistoriens første tegnefilmer. 
Winsor McCay har påvirket flere generasjoner av tegnere og tegneserieskapere, deriblant Moebius, Chris Ware, William Joyce og Maurice Sendak.
BioSLAX

BioSLAX er en LiveDistro og en Linuxdistribusjon, som er basert på Slax, og dermed indirekte på Slackware. Distribusjonen omfatter mer enn 300 biometriske verktøy og programvarepakker. BioSLAX utvikles av Bioinformatics Resource Unit ved Life Sciences Institute ved National University of Singapore. Distribusjonen kjører skrivebordsmiljøet KDE og er beregnet for x86-64.
Første versjon ble lansert i april 2006. Siste versjon er 7.5 fra 5. februar 2009.
Megacyllene

Utseende

Middelsstore, avlange, brune til svarte trebukker, vanligvis med gulaktige tegninger. Antennene er spinkle, oftest kortere enn kroppen. Pronotum er rundet, vanligvis tydelig bredere enn langt. Dekkvingene er jevnbrede eller noe avsmalnende bakover. Beina er lange og slanke. Artene i denne slekten kan være ganske ulike i farge, men de fleste har en viss likhet med vepser.

Levevis

Larvene utvikler seg i hard og tørr, død ved på greiner og stammer av løvtrær. De voksne billene besøker gjerne blomster.

Utbredelse

Slekten er vidt utbredt i Amerika, fra det sørlige Canada i nord til Argentina i sør.
Phasis

Utseende

Små til middelsstore (vingespenn 25-40 millimeter) dagsommerfugler. Disse arten har to ganske korte stjerter på bakvingen. Oversiden er oransje med brune flekker, undersiden brunoransje til svartbrun med uregelmessige, hvite flekker.

Levevis

Disse sommerfuglene lever i de unikt sørafrikanske landskapstypene fynbos og karoo. Larvene lever på busker i slektene Rhus (familien Anacardiaceae) og Melianthus (Melianthaceae) som er bebodd av maur i slekten Crematogaster.
Larvene holder seg inne i maur-koloniene om dagen men kommer ut for å ete om natten.

Utbredelse

Denne slekten er endemisk for Kapp-området i Sør-Afrika.
Herman L. Løvenskiold

Liv og virke

Han var odelsarving til herregården Rafnes, som hadde vært i denne grenen av slekten Løvenskiolds eie siden 1782, men den ble solgt ut av familien. Han utdannet seg i Tyskland og tok der en doktorgrad i kjemi. Hans store interesse var fugler og deres liv, så han fikk kallenavnet Fugle-Herman (til forskjell fra flere andre i slekten med fornavnet Herman). I moden alder tok han norsk doktorgrad på Avifauna Svalbardensis – fuglelivet på Svalbard (1964). Han skrev flere bøker om fugler og naturvern, og var fotograf i Carl Schøyens klassiske bok Fuglefjell (1931). 
Løvenskiold hadde også stor interesse for slektshistorie (genealogi) og våpenskjold (heraldikk). I flere år arbeidet han med seglkonservering i Riksarkivet, samt med kopiering av segl fra middelalderen og nyere tid. Han skrev og utga boken Heraldisk nøkkel som er et systematisk oppslagsverk til de heraldiske figurene (og hjelmtegnene) i våpenseglene som inngår i Riksarkivets seglsamlinger, som totalt omfatter 4400 våpen fordelt på 2350 navn fra 1650-årene til 1900-tallet. Han var i 1969 medstifter av Norsk Heraldisk Forening og dens formann i 1969–1973.
Han samlet segl fra slekten Løvenskiold og var sammen med godseier Axel Løvenskiold, Ask, forfatter til en jubileumsbok om slekten og til et malt og trykt stamtre for den.
Han ble utnevnt til statsstipendiat i 1952.
Herman L. Løvenskiold var innehaver av Kongens fortjenstmedalje i gull, og hadde også flere utmerkelser for innsatsen under andre verdenskrig.
Hans foreldre var stortingsmannen og offiseren Herman Løvenskiold (f. 1869) og Anette Gjertsen (f. 1871). Han var etterkommer etter «Fritz» Løvenskiold og Maren Fransisca Paus, som han eide malte originalportretter av. Han eide også hennes dagbok som er blitt trykt.
Leyte (øy)

Leyte er en øy øst i øygruppen Visayas i Filippinene. Norddelen av øya ligger vest for øya Samar, mellom de to øyene går det inntil to kilometer trange San Juanico-sundet. Sør for Leyte skiller Surigaosundet øya fra østdelen av den store øya Mindanao. Øst for Leyte og nord for Mindanao breier Leytebukta seg, som videre mot øst går over i Filippinerhavet. Vest for Leyte skiller Canigaokanalen øya fra øyene Cebu og Bohol.
Leyte har et areal på 7 368 km². Øya er om lag 180 kilometer lang i retning nord-sør, og 65 km på det bredeste. Den er svært rik på fjell, blant annet med to aktive vulkaner, og i all hovedsak dekket av skog.
Øya er administrativt del i to provinser, Leyte og Southern Leyte.
Omkring 1,95 millioner mennesker er bosatt på Leyte, de aller fleste er kristne og sogner til katolisismen. Sør og vest på øya tales cebuano, mens man i nord og øst taler waray. De mest folkerike byene på Leyte, Tacloban og Ormoc, ligger henholdsvis på østsiden og vestsiden av øya.
Dagene 7. og 8 november 2013 herjet tyfonen Haiyan hele øya Leyte og flere omliggende øyer. Omlag 10.000 døde, og 620.000 ble displaced.
Orstad Idrettslag

Fotball

Orstads seniorlag i fotball holder per 2012 til i 7. divisjon fotball for herrer. De rykket opp tre år på rad(fra 7-4 div), men så trakk trener Oddgeir Auglend seg og de trakk laget, startet på nytt i 7 div i år.
Brian McKeever

Karriere

Han begynte med langrenn da han var tre år, og begynte å konkurrere da han var 13. Da han var 19 år gammel begynte han å miste synet på grunn av Stargardts syndrom. Dette er en sykdom som gir redusert sentralt synsfelt, og mindre detaljert syn. Under de paralympiske vinterlekene 2002 og 2006 deltok han både i langrenn og skiskyting. Han vant to gull og en sølv i langrenn i 2002, mens han i 2006 fikk to gull og en sølv i langrenn og en bronse i skiskyting.
Hans eldre bror, Robin McKeever, konkurrerer som Brians ledsager når han deltar i paralympiske leker.
I 2010 ble han den første canadiske utøveren som var påmeldt i både paralympiske vinterleker og olympiske vinterleker. Ved Vinter-OL 2010 skulle han delta på 50 km, men Canadas lagleder besluttet å erstatte ham med en annen utøver, som viste bedre resultater i en av de tidligere øvelsene i olympiaden, dermed ble han ikke den første utøveren i verden som deltar i både paralympiske vinterleker og vinter-OL samme år.
Ved VM i 2011 brukte han Erik Carleton som guide. Her fikk han tre gull i langrenn og et sølv i skiskyting. Ved VM i 2013 fikk han gull på langdistanse og sprint, og i verdenscupen 2013-2014 kom han på 3.-plass sammenlagt. 
Han har konkurrert mot funksjonsfriske også, selv etter at han fikk konstatert sykdommen sin. I 2000 kom han på fjerdeplass på 15 km fri teknikk i det canadiske mesterskapet. Han deltok også i Ski-VM 2007, der han gikk inn til 33.-plass på 50 km, 21.-plass på 15 km og 39.-plass på jaktstarten.
Eophileurus chinensis

Utseende

En middelsstor (ca. 20 millimeter), avlang, blankt svart hornbille. Hannen har et horn i pannen, pronotum har en nokså dyp, avrundet grop i midten, men ikke noen knøl ved forkanten, og nokså tett punktert. Dekkvingene er forholdsvis lange og smale med tydelige punktstriper. Hunnen ligner hannen men gropa på pronotum er redusert til en grunn, bred midtfure.

Levevis

Larvene lever i råtten, død ved, de er rovdyr som jakter på andre vedlevende insekter. De voksne billene kan leve temmelig lenge.

Utbredelse

Arten er vidt utbredt i Kina og Korea, på Taiwan og i sørlige deler av Japan.
Fellingsreaksjon

Påvisning av anioner

For å analysere et ukjent anion, tilsettes et reagens som reagerer med det ukjente ionet på en bestemt måte. For å finne fram til hvilket anion det er snakk om, må en studere eventuelle bunnfall, fargede komplekser eller spesielle lukter dersom det er blitt dannet gass.

Påvisning av kationer ved serieanalyse

I en serieanalyse deler en kationene inn i fire grupper.
Gruppe 1 er kationene sølv og bly. Disse finner en ved å tilsette saltsyre til den ukjente blandingen. Da vil det oppstå bunnfall av enten sølvklorid, blyklorid, eller begge (hvis det er flere kationer i løsningen).
Gruppe 2 består av kationene kobber og tinn. En finner disse ved å tilsette hydrogensulfid i sur løsning. Da vil en få bunnfall av enten kobbersulfid, tinnsulfid, eller begge.
Gruppe 3 inneholder kationene jern(II), nikkel og sink. Tilsettes hydrogensulfid i basisk løsning til en blanding med kationer fra gruppe tre, vil det danne seg bunnfall med enten jernsulfid, nikkelsulfid eller sinksulfid.
Gruppe 4 består av kationene barium og kalsium. Tilsetter vi ammonium karbonat får vi bunnfall av enten bariumkarbonat eller kalsium karbonat. (Hvis saltet som skal bli undersøkt har flere ukjente kationer, blir en nødt til å gå gjennom hele serieanalysen for å være sikker på at alle kationene blir oppdaget. Hvis en har en løsning som inneholder et ukjent kation fra gruppe fire, blir blandingen undersøkt tre ganger før en kommer fram til bunnfallet). Det er derfor det er enklere, og kan ta kortere tid, med en parallellanalyse. Men problemet med en parallellanalyser er at det er mer unøyaktig enn serieanalyser.

Påvisning av kationer ved parallellanalyse

I en parallellanalyse av kationer deles den ukjente blandingen inn i flere «brønner» på en prøveplate. Deretter tilsetter en forskjellige reagenser i hver brønn. Måten å finne det ukjente kationet på er å se etter karakteristiske farger på løsningen eller karakteristiske farger på eventuelle bunnfall. Grunnen til at denne metoden blir unøyaktig er at noen kationer, som for eksempel sink-, barium- eller kalium-ioner, ikke vil kunne bli oppdaget når de er sammen med andre kationer (reagerer ikke så lett). Kationer som kobber- og jern(III)-ioner har lettere for å bli oppdaget (reagerer lett).
Armenias offentlige radio

Bakgrunn

I september 1926 begynte selskapet sine første radiosendinger, et 25-minutters langt program, kalt Jerevans stemme. De første testprogrammene sendte stort sett folkemusikk og lokalnyheter. Året etter begynte kanalen å sende regelmessige programmer, og sendenettet ble stadig utvidet utover Jerevan. Først i 1962 hadde hele Armenia radiodekning. 
I 1947 startet Armradio opp sin andre radiokanal som i hovedsak sendt musikk, informasjon og nyheter. Samme år startet  selskapet opp med sendinger til armenere i utlandet via kortbølger. I 1967 begynte selskapet med faste utenlandssendinger gjennom International Public Radio of Armenia.
Damallsvenskan 1999

Damallsvenskan 1999 er den tolvte sesongen av Damallsvenskan. Serien ble spilt mellom 14. april og 29. oktober  1999. Älvsjö AIK vant serien for femte gang, en rekord som blir stående til tidligst 2013. De vant med elleve poeng foran Umeå IK. Malmö FF kom på tredjeplass. Også sluttspillet ble vunnet av Älvsjö, men der endte Malmö FF i finalen, og rangerte derfor som nummer to i serien. Dette var per avsluttet sesong 2009 den siste gangen sluttspill ble brukt.
Før sesongen rykket Ornäs BK, Tyresö FF og Östers IF opp. De to førstnevnte og Sunnanå SK rykket ned etter sesongslutt.
Schweigt stille, plaudert nicht

Schweigt stille, plaudert nicht (BWV 211), også kjent som Kaffeekantate, er en verdslig kantate av Johann Sebastian Bach.

Opprinnelse

Til grunn for verket ligger en tekst av Picander som han publiserte i 1732. Kantaten ble sannsynligvis til i 1734, for å oppføres i det Zimmermanske kaffehuset i Leipzig. Teksten må ha vært populær i sin tid, da minst to andre komponister også brukte den. Bachs fortolking er imidlertid den eneste med en ekstra avslutningsdel; om den stammer fra Picander eller Back er ikke sikkert.

Tematikk

I motsetning til de fleste andre av Bachs verdslige kantater er dette verket ingen hylling av øvrigheten, men skisserer humoristisk-ironisk en scene fra det borgerlige livet i Leipzig: Herr Schlendrian (bass) forsøker med rasende trusler å få datteren Liesgen (sopran) til å slutte med uvanen å drikke en kopp kaffe daglig; først når han lokker med tillatelse til å gifte seg gir den stivnakkede datteren etter, men hun sprer i all hemmelighet en melding om at hun bare vil godta en mann som tillater henne å drikke kaffe når hun selv vil.

Særtrekk

Verket er uvanlig for Bach ved at det til forskjell fra nesten alle andre kantater fra hans hånd verken er kirkekantate eller hyllingsmusikk for et fyrstehus. Musikken røper komponistens sans for humor, ved at han karikerer hovedpersonene ved hjelp av musikalske virkemidler. Den sannsynligvis mest kjente av de til sammen ti satsene er Liesgens arie akkompagnert av tverrfløyte Ei! wie schmeckt der Coffee süße («Ah, hvor godt kaffen smaker»).
Stormvarselet

Stormvarselet på Bjørnehaugen i Kristiansund er Norges eneste stormvarsel som fortsatt er i daglig drift. Meningen med varselet er at det skal varsle båter og lignende om uvær. Tre loddrette lys forteller hvor sterk vinden er og hvor den kommer fra. Grønt lys varsler storm, og kombinasjoner med rødt og hvitt angir vindretningen. Varslingene styres fra brann- og redningsvesenet. Stormvarselet stod opprinnelig på Rådhusplassen, der det ble satt opp i 1898, men ble flyttet til Bjørnehaugen i 1932.
Ola Lindgren

Klubb

Lindgren debuterte i den svenske eliteserien i 1981 for klubben HK Drott. Han spilte totalt elleve år i klubben fordelt over to perioder og tok fire SM-gull med klubben (1984, 1988, 1990 og 1994). I 1989 og i 1990 ble han også kåret til «Årets håndballspiller i Sverige». I tillegg til alle årene i HK Drott, spilte han også for de tyske klubbene TSV Dutenhofen, HSV Düsseldorf og HSG Nordhorn. Lindgren spilte som back, men mot slutten av karrieren spilte han stort sett utelukkende i forsvar.

Landslag

Lindgren er spilleren med nest flest landskamper for det svenske landslaget, bare slått av Magnus Wislander. Lindgren har spilt 376 landskamper, og scoret hele 482 mål. Han landslagsdebuterte i 1986 og var med å vinne blant annet VM-gull i 1990 og 1999, EM-gull i 1994, 1998, 2000 og 2002, samt OL-sølv i 1992, 1996 og 2000. Lindgren deltok også i OL i 1988. Han spilte sin siste landskamp i 2003.

Klubb

I 2003 la Lindgren opp som spiller, og tok over som trener i HSG Nordhorn. I 2008 ledet han Nordhorn til seier i EHF-cupen - klubbens første store tittel noen sinne. Etter at Nordhorn begjerte seg konkurs, skrev han i 2009 under for den tyske toppklubben Rhein-Neckar Löwen. Etter noe trøbbel med kontrakten hans med klubben, ble han i 2012 trener for svenske IFK Kristianstad.

Landslag

I 2007 ble Lindgren Sveriges landslags assistenttrener. Da daværende hovedtrener Ingemar Linnéll forlot landslaget i 2008, tok Lindgren over sammen med Staffan Olsson. Han har vært landslagstrener parallelt med jobben som klubbtrener siden.
Hjullaster

Hjullaster er en anleggsmaskin med hjul som brukes til lasting og planering av jord, grus og stein, samt arbeid som lasting av tømmer og trelast, rydding av snø osv. Hjullastere kan være utstyrt med et kraftig lasteapparat foran, på hvilket man kan koble ulike redskap som skuffe, pallegaffel, tømmerklo, skjær, snøfreser, kantklipper og kostemaskin m.m. Med unntak av noen små maskiner er moderne hjullastere rammestyrte, med motoren på den bakre og lasteapparatet på den fremre delen.

Historie

De første hjullasterne hadde bakhjulsstyring, såkalte baklastere og det var ikke før på 1950-tallet at rammestyring ble innført. I 1953 kom Scoopmobile Model LD-5, produsert av Mixermobile Manufacturers i Portland i Oregon i USA, på markedet og var trolig den første maskina som var utstyrt med hydraulisk rammestyring.
Hjullastere har gjerne høyere hastighet og er mer smidige enn bulldosere (med belter).
Hans Küng

Biografi

Küng studerte teologi og filosofi ved det pavelige universitetet «Gregoriana». Han ble presteviet i 1954. Han fortsatte sitt studium i flere europeiske byer, bl.a. Paris, hvor han tok doktorgraden ved Sorbonne med et arbeide om Justification. La doctrine de Karl Barth et une réflexion catholique.
I 1960 ble Küng professor i teologi ved Eberhard-Karls-Universität i Tübingen. Her var han en kollega og venn av Joseph Ratzinger. I likhet med Ratzinger ble han utnevnt til peritus, ledende teologisk rådgiver, ved det annet Vatikankonsil frem til 1965.
Som sterk kritiker av pavelig autoritet, som han hevder er innstiftet av menneskene (og derfor reversibel) heller enn av Gud, ble Küng den første store katolske teolog som avviste doktrinen om pavelig ufeilbarlighet i det tyvende århundre. Dette førte til at den katolske kirken fratok ham retten til å undervise i katolsk teologi i 1979, men han fortsatte å virke som professor i økumenisk teologi i Tübingen frem til sin emeritering i 1996. Han ble imidlertid ikke ekskommunisert, og er fremdeles en romersk-katolsk prest.
På begynnelsen 1990-tallet tok han initiativet til prosjektet Weltethos (global etikk), som er et forsøk på å beskrive hva verdensreligionene har felles (heller enn hva som skiller dem), og tegne opp noen minimumsregler for oppførsel alle kan akseptere.
Hans Küng skrev et skarpt angrep på pave Johannes Paul II da han lå på dødsleiet i mars 2005, og aviser i en rekke land offentliggjorde det umiddelbart etter pavens død i april. Han hevdet senere også at kardinal Joseph Ratzinger ville manipulere konklavet til å velge en pave som ville komme til å helligkåre Johannes Paul II og fortsette hans konservative kurs. Küng mener at den katolske kirken trenger en pave «som er prest, ikke mediepave», og som fokuserer på det han kaller kirkens indre problemer. Küng var overbevist om at Ratzinger ikke ville bli valgt til pave, og uttrykte sin skuffelse da dette skjedde.
I september 2005 ble han imidlertid overraskende mottatt av pave Benedikt XVI i Castelgandolfo i Roma til en to timers samtale. Det var Küng som hadde bedt om å få møte paven. Hans tidligere ønske om å møte Johannes Paul II, som han hadde kalt en «åndelig diktator», var blitt avslått. Møtet ble tolket som et tegn på forsoning og han uttalte seg etter dette svært positivt om pave Benedikt.
Samme år mottok han også Niwano-prisen for sitt bidrag til interreligiøs dialog og samarbeid, samt for sitt fredsarbeid.
Remedios T. Romualdez

Remedios T. Romualdez (Bayan ng Remedios T. Romualdez) er en kommune i Filippinene. Kommunen ligger på øya Mindanao, og tilhører provinsen Agusan del Norte. Folkemengden var på  16 058 innbyggere i 2015.
Remedios T. Romualdez er inndelt i 8 barangayer.